Conferința “Information and the Dark Side of the Internet” susținută la Facultatea de Litere a UB de lect. univ. dr. Ari Haasio, cadru didactic la SeAMK, Finlanda


Miercuri, 24 aprilie 2024, Facultatea de Litere a Universității din București a organizat conferința cu tema „Information and the Dark Side of the Internet” susținută de lect. univ. dr. Ari Haasio, cadru didactic la Universitatea de Științe Aplicate Seinäjoki (SeAMK) din Finlanda. 
Studiile recente ale profesorului Hassio s-au axat pe conceptele „dezinformare intenționată” (disinformation) și „dezinformare neintenționată” (misinformation). În calitate de cercetător în domeniul biblioteconomiei și științei informației, invitatul a dobândit în timp o cunoaștere aprofundată privind bibliotecile din Finlanda și a lucrat în colaborare cu factorii de decizie din bibliotecile finlandeze. 
În studiile pe tema „hikikomori” pe care profesorul Haasio le desfășoară în prezent, excluderea și retragerea socială sunt subiecte principale. Dr. Haasio a publicat peste 50 de cărți și 30 de articole în cele mai importante reviste de specialitate, pe teme precum căutarea și regăsirea informațiilor, social media și criminalitatea pe internet.
După prezentare, au urmat discuții și un dialog interactiv cu participanții, studenți și masteranzi de la diferite specializări ale Facultății de Litere.
Workshop-ul a fost organizat de conf. univ. dr. Octavia-Luciana Madge, cadru didactic la Departamentul de Științe ale Comunicării al Facultății de Litere a UB.


